
	Παιδαγωγικά και Εκπαιδευτικά
Θέματα

του αείμνηστου Κώστα Χατζηστεφάνου
στο Σπίτι της Κύπρου

Την Πέμπτη 28 Σεπτεμβρίου 2017 και ώρα 20:00, θα παρουσιαστεί στο Σπίτι της Κύπρου, Ξενοφώντος 2Α Σύνταγμα, το βιβλίο του αείμνηστου Κώστα Χατζηστεφάνου, Εκπαιδευτικά και Παιδαγωγικά Θέματα.
Ο δεύτερος τόμος των Απάντων του Κώστα Χατζηστεφάνου, που κυκλοφόρησε στη Λευκωσία το 2016,  περιλαμβάνει σαράντα περίπου κείμενα, τα οποία αναφέρονται σε θέματα εκπαιδευτικά και σε θέματα παιδαγωγικά, θέματα σημαντικά και ενδιαφέροντα για όλους, γονείς, εκπαιδευτικούς, σπουδαστές. Η γλώσσα, η παράδοση, η εκπαίδευση, η αγωγή, η Μέση Εκπαίδευση, η Ιστορία και η διδασκαλία της, ο σωστός δάσκαλος, η αποτελεσματική  διδασκαλία, οι σχέσεις καθηγητών-μαθητών, ο ρόλος του Διευθυντή στο σχολείο είναι μερικά μόνο από τα θέματα του τόμου. Την έκδοση στήριξε οικονομικά και ηθικά η Ιερά Μονή Κύκκου.

Χαιρετισμό θα απευθύνει ο Πρέσβης της Κυπριακής Δημοκρατίας κ. Κυριάκος Κενεβέζος. Για τον συγγραφέα και την έκδοση των Απάντων του Κώστα Χατζηστεφάνου θα μιλήσει ο Καθηγητής, τ. Επιθεωρητής Φιλολογικών Μαθημάτων, μελετητής, συγγραφέας, Δρ Γιώργος Κιτρομηλίδης. Το βιβλίο θα παρουσιάσει ο Ομότιμος Καθηγητής Αρχαίας Ελληνικής Φιλολογίας Εθνικού και Καποδιστριακού Πανεπιστημίου Αθηνών κ. Ανδρέας Βοσκός. Εκ μέρους της οικογένειας θα μιλήσει ο κ. Οδυσσέας Χατζηστεφάνου, Έπαρχος Λάρνακας.
Ο Κώστας Χατζηστεφάνου γεννήθηκε το 1926 στον κατεχόμενο σήμερα Καραβά. Σπούδασε φιλολογία στο Πανεπιστήμιο Αθηνών και μετεκπαιδεύτηκε στην Αγγλία και στις ΗΠΑ. Διδάκτωρ Φιλολογίας, δίδαξε στη Φιλοσοφική Σχολή του Πανεπιστημίου Αθηνών, του Πανεπιστημίου Κρήτης και του Πανεπιστημίου Κύπρου. Έφυγε από τη ζωή τον Μάρτιο του 2012. Υπηρέτησε την εκπαίδευση της Κύπρου από όλες τις βαθμίδες. Καθηγητής στο Παγκύπριο Γυμνάσιο, Λέκτορας και Καθηγητής στην Παιδαγωγική Ακαδημία Κύπρου, Βοηθός Διευθυντής στο Γυμνάσιο Αρρένων Κύκκου, Επιθεωρητής Φιλολογικών Μαθημάτων, Τμηματάρχης Μέσης Εκπαίδευσης, Υφυπουργός Παιδείας. Εξέδωσε μελέτες, δοκίμια, άρθρα, ιστορικά σημειώματα.
Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

